รัฐบาลไทย-ข่าวทำเนียบรัฐบาล-กรมอนามัย ประกาศมาตรการป้องกันความเสี่ยง COVID-19 คุมเข้มสถานที่ราชการ – เอกชน – สถานประกอบการ [กระทรวงสาธารณสุข]
วันอาทิตย์ที่ 15 มีนาคม 2563
กรมอนามัย ประกาศมาตรการป้องกันความเสี่ยง COVID-19 คุมเข้มสถานที่ราชการ – เอกชน – สถานประกอบการ [กระทรวงสาธารณสุข]
กรมอนามัย กระทรวงสาธารณสุขออกประกาศกรมอนามัย เรื่องหลักเกณฑ์ วิธีการ และมาตรการป้องกันความเสี่ยงจากโรคติดเชื้อไวรัสโคโรนา 2019 สําหรับสถานที่ราชการ สถานที่ทํางานเอกชน และสถานประกอบกิจการ พ.ศ. 2563 เพื่อลดความเสี่ยง พร้อมเน้นย้ําให้ปฏิบัติตามหลัก 3 ล.
แพทย์หญิงพรรณพิมล วิปุลากร อธิบดีกรมอนามัย เปิดเผยว่า กรมอนามัยได้ออกประกาศเรื่องหลักเกณฑ์ วิธีการ และมาตรการป้องกันความเสี่ยงจากโรคติดเชื้อไวรัสโคโรนา 2019สําหรับสถานที่ราชการ สถานที่ทํางานเอกชน และสถานประกอบกิจการ พ.ศ. 2563เมื่อ 11 มีนาคม 2563 ที่ผ่านมา โดยให้ถือปฏิบัติใน 4 ส่วนหลัก ได้แก่ส่วนที่ 1 คือควบคุมเกี่ยวกับสุขลักษณะอาคารและอุปกรณ์เครื่องใช้ที่มีอยู่ในอาคาร โดยให้มีการทําความสะอาดอาคารและบริเวณโดยรอบ เช่น พื้น ผนัง ประตู และจุดหรือบริเวณที่มีการใช้ร่วมกัน เช่น กลอนหรือลูกบิดประตู ราวจับหรือราวบันได สวิตช์ไฟ ปุ่มกดลิฟต์ เป็นต้น ด้วยน้ํายาทําความสะอาดอย่างสม่ําเสมอ และให้มีระบบการระบายอากาศและถ่ายเทอากาศภายในอาคารที่เหมาะสม ส่วนกรณีสถานที่ทํางานหรือสถานประกอบกิจการ มีการจําหน่ายอาหารหรือโรงอาหารต้องทําความสะอาดสิ่งของเครื่องใช้ เช่น โต๊ะอาหารอุปกรณ์ที่ใช้ในการปรุง ประกอบอาหาร อุปกรณ์ที่ใช้ในการรับประทานอาหาร ด้วยน้ํายาทําความสะอาด ซึ่งรวมทั้งบริเวณที่อาจมีการปนเปื้อนหรือบริเวณที่มีการสัมผัสบ่อย ๆ ซึ่งอาจเป็นแหล่งที่มีการแพร่กระจายเชื้อโรค ได้แก่ โถส้วม ที่กดชักโครกหรือโถปัสสาวะ สายฉีดชําระ กลอนหรือลูกบิดประตู ฝารองนั่ง ฝาปิดชักโครก ก๊อกน้ําอ่างล้างมือ
แพทย์หญิงพรรณพิมล กล่าวต่อไปว่าส่วนที่ 2 คือ การจัดอุปกรณ์ทําความสะอาดเพื่อป้องกันการแพร่กระจายเชื้อโรคให้จัดเตรียมแอลกอฮอล์เจลทําความสะอาดมือไว้ในบริเวณพื้นที่ส่วนกลาง เช่น จุดประชาสัมพันธ์ ห้องอาหาร ห้องออกกําลังกาย ประตูทางเข้าออกหรือหน้าลิฟต์ เป็นต้นรวมถึงบริเวณอ่างล้างมือและห้องสุขาต้องสะอาด และจัดให้มีสบู่ล้างมืออย่างเพียงพอพร้อมทั้งจัดเตรียมอุปกรณ์และน้ํายาทําความสะอาดอาคารอุปกรณ์สิ่งของเครื่องใช้ด้วยส่วนที่ 3 คือ การป้องกันสําหรับเจ้าหน้าที่ผู้ปฏิบัติงานโดยเฉพาะผู้ที่มีความเสี่ยงต่อการสัมผัส ต้องมีการป้องกันตนเอง โดยอาจใช้หน้ากากผ้า ทําความสะอาดมือบ่อยๆ หลีกเลี่ยงการใช้มือสัมผัสใบหน้า ตา ปาก จมูก โดยไม่จําเป็นและพนักงานทําความสะอาดต้องสวมถุงมือขณะปฏิบัติงานหากเจ็บป่วย เช่น มีไข้ ไอ จาม เจ็บคอ มีน้ํามูก เหนื่อยหอบ ให้หยุดปฏิบัติงานและเข้ารับการรักษาตัวในสถานบริการสาธารณสุขสําหรับพนักงานเก็บมูลฝอยที่ปนเปื้อนเสมหะ น้ํามูก น้ําลาย เช่น กระดาษเช็ดปาก กระดาษชําระในห้องส้วมต้องมีการป้องกันตนเอง โดยใส่อุปกรณ์ป้องกัน เช่น หน้ากากอนามัย ถุงมือยางและใช้เหล็กคีบด้ามยาวเก็บมูลฝอยใส่ถุงบรรจุมูลฝอยปิดปากถุงให้มิดชิด นําไปรวบรวมไว้ที่พักมูลฝอยและล้างมือหลังปฏิบัติงานทุกครั้ง
“สําหรับส่วนที่ 4 คือการให้ความรู้ คําแนะนํา และสื่อสารประชาสัมพันธ์เจ้าของหรือผู้ครอบครองอาคารหรือผู้ประกอบการ ควรจัดหาสื่อประชาสัมพันธ์หรือช่องทางให้ความรู้ในการป้องกันและการลดความเสี่ยงการแพร่กระจายเชื้อไวรัสโคโรนา 2019 หรือโรคโควิด 19ให้กับเจ้าหน้าที่ผู้ปฏิบัติงานและผู้บริการเช่น วิธีการสังเกตผู้สงสัยติดเชื้อคําแนะนําการปฏิบัติตัวที่ถูกวิธีทั้งนี้ สามารถดาวน์โหลดประกาศดังกล่าวได้ที่เว็บไซต์ศูนย์บริหารกฎหมายสาธารณสุข กรมอนามัย http://laws.anamai.moph.go.th/main.php?filename=index” อธิบดีกรมอนามัย กล่าวในที่สุด
***
ศูนย์สื่อสารสาธารณะ / 13 มีนาคม 2563